РЕШЕНИЕ НА КОМИСИЯТА
от 19 април 2007 година
за изменение на решения 2001/881/ЕО и 2002/459/ЕО по отношение на списъка на граничните инспекционни пунктове
(нотифицирано под номер C(2007) 1681)
(Текст от значение за ЕИП)
(2007/276/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени живи животни и продукти, с цел доизграждането на вътрешния пазар (1), и по-специално член 20, параграф 3 от нея,
като взе предвид Директива 91/496/ЕИО на Съвета от 15 юли 1991 г. за определяне на принципите на организация на ветеринарните проверки на животни, въведени в Общността от трети страни, и за изменение на директиви 89/662/ЕИО, 90/425/ЕИО и 90/675/ЕИО (2), и по-специално член 6, параграф 4 от нея,
като взе предвид Директива 97/78/ЕО на Съвета от 18 декември 1997 г. за определяне на принципите, които регулират организацията на ветеринарните проверки на продуктите, въведени в Общността от трети страни (3), и по-специално член 6, параграф 2 от нея,
като има предвид, че:
(1)
В Решение 2001/881/ЕО на Комисията от 7 декември 2001 г. за определяне на списък на граничните инспекционни пунктове, одобрени да извършват ветеринарни проверки на животни и животински продукти с произход от трети страни, и за актуализиране на подробните правила за контрола, който трябва да бъде упражняван от експертите на Комисията (4) се определя списък на граничните инспекционни пунктове за ветеринарни проверки на животни и животински продукти с произход от трети страни в приложението към посоченото решение („списък на граничните инспекционни пунктове“).
(2)
Списъкът на граничните инспекционни пунктове включва номер на пункта по „Traces“ за всеки граничен инспекционен пункт. „Traces“ е компютризирана система, въведена с Решение 2004/292/ЕО на Комисията от 30 март 2004 г. за въвеждане на системата „Traces“ и за изменение на Решение 92/486/ЕИО (5). Тя заменя предишната система „Animo“, базирана на мрежата, въведена от Решение 91/398/ЕИО на Комисията от 19 юли 1991 г. относно компютризирана мрежа, която свързва ветеринарните органи („Анимо“) (6), за проследяване на движение на животни и определени продукти при търговия и внос в рамките на Общността.
(3)
След задоволителна проверка в съответствие с Решение 2001/881/ЕО към списъка на граничните инспекционни пунктове следва да се добавят допълнителни гранични инспекционни пунктове в Hrebenne, Полша, и Norrköping, Швеция.
(4)
След съобщения от Дания и Обединеното кралство граничните инспекционни пунктове в Rønne, Дания, и Aberdeen, Goole и Grangemouth в Обединеното кралство следва да се премахнат от списъка на граничните инспекционни пунктове.
(5)
В допълнение, списъкът на граничните инспекционни пунктове следва да се актуализира и да вземе предвид последните промени по отношение на категориите животни или продукти, които могат да бъдат проверявани на определени гранични инспекционни пунктове, одобрени в съответствие с Решение 2001/881/ЕО, и организирането на инспекционните центрове в тези пунктове.
(6)
За удобство при правене на справка и хармонизиране с кодовете, използвани в системата „Traces“, е целесъобразно да се променят кодовете на пунктовете по „Animo“, идентифициращи всеки граничен инспекционен пункт, както и да се заменят първите две цифри, идентифициращи държавата във всеки код, с кода по ISO на съответната държава-членка. Списъкът на граничните инспекционни пунктове следва да бъде изменен съответно.
(7)
Списъкът на единиците в Решение 2002/459/ЕО на Комисията от 4 юни 2002 г. за определяне на списъка със звената от компютърната система „Анимо“ и за отмяна на Решение 2000/287/ЕО (7) включва номера на пункта по „Traces“ за всеки граничен инспекционен пункт в Общността. В интерес на последователността за законодателството на Общността, този списък следва да бъде съответно актуализиран, за да вземе предвид промените и да гарантира, че е идентичен с този, установен в Решение 2001/881/ЕО.
(8)
Решения 2001/881/ЕО и 2002/459/ЕО следва да бъдат съответно изменени.
(9)
Предвидените в настоящото решение мерки са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложението към Решение 2001/881/ЕО се заменя с текста в приложение I към настоящото решение.
Член 2
Приложението към Решение 2002/459/ЕО се изменя в съответствие с приложение II към настоящoто решение.
Член 3
Адресати на настоящото решение са държавите-членки.
Съставено в Брюксел на 19 април 2007 година.